BANPU-LANNA ร่วงกว่า 3% ตามราคาถ่านหินอ่อนตัว หลังจีนส่งสัญญาณแทรกแซง
BANPU-LANNA ร่วงกว่า 3% ตามราคาถ่านหินอ่อนตัว หลังจีนส่งสัญญาณแทรกแซง เพื่อชะลอความร้อนแรงของราคาที่พุ่งขึ้น
BANPU-LANNA ร่วงกว่า 3% ตามราคาถ่านหินอ่อนตัว หลังจีนส่งสัญญาณแทรกแซง เพื่อชะลอความร้อนแรงของราคาที่พุ่งขึ้น
25 ต.ค. 2564

ผู้สื่อข่าวรายงานว่า วันนี้ (25 ต.ค.2564) ราคาหุ้นกลุ่มถ่านหินร่วงต่อเนื่อง นำโดยราคาหุ้นบริษัท บ้านปู จำกัด (มหาชน) หรือ BANPU ณ เวลา 10.37 น. อยู่ที่ระดับ 12.10 บาท ลบ 0.40 บาท หรือ 3.20% โดยทำจุดสูงสุดที่ 12.30 บาท และทำจุดต่ำสุดที่ 11.90 บาท ด้วยมูลค่าการซื้อขาย 1.01 พันล้านบาท
ด้านราคาหุ้นบริษัท ลานนารีซอร์สเซส จำกัด (มหาชน) หรือ LANNA ณ เวลา 10.38 น. อยู่ที่ระดับ 23.50 บาท  ลบ 0.90 บาท หรือ 3.69% โดยทำจุดสูงสุดที่ 23.80 บาท และทำจุดต่ำสุดที่ 23.20 บาท ด้วยมูลค่าการซื้อขาย 101.46 ล้านบาท
ด้าน บล.กสิกรไทย ระบุในบทวิเคราะห์วันนี้(25 ต.ค.64) ทิศทางราคาถ่านหิน NEX ซึ่งล่าสุดปรับตัวลง 9.5% เทียบสัปดาห์ก่อนหน้าเป็น 234.28 เหรียญสหรัฐฯต่อตัน สอดคล้องกับการปรับฐานของราคาถ่านหินในจีน หลังรัฐบาลจีนส่งสัญญาณว่าจะเข้าแทรกแซง เพื่อชะลอความร้อนแรงของราคาถ่านหินที่พุ่งขึ้น
โดยก่อนหน้านี้(20ต.ค.64) คณะกรรมการพัฒนาและปฏิรูปแห่งชาติของจีน (NDRC) ได้ออกแถลงการณ์ว่า NDRC ได้ออกมาตรการเพื่อสร้างความเชื่อมั่นว่าผลผลิตถ่านหินในประเทศจะเพิ่มขึ้นสู่ระดับ 12 ล้านตัน/วัน และให้ความสำคัญต่อการจัดส่งถ่านหินผ่านทางท่าเรือและรถไฟ นอกจากนี้ NDRC จะประเมินมาตรการอื่น ๆ เพื่อแทรกแซงราคา และจะ “ไม่อดทน” ต่อผู้ที่เผยแพร่ข้อมูลเท็จ หรือสร้างความปั่นป่วนในตลาด
ทางด้านนายหาน เจิ้ง รองนายกรัฐมนตรีจีนได้เรียกร้องให้มีการใช้มาตรการที่เด็ดขาดเพื่อปราบปรามการเก็งกำไรและกักตุนสินค้าในอุตสาหกรรมพลังงาน พร้อมกับกล่าวว่า ราคาถ่านหินและไฟฟ้าที่เคลื่อนไหวอย่างสอดคล้องกับกลไกของตลาดนั้น จะช่วยสร้างเสถียรภาพของอุปทาน